L’Ajuntament de Sagunt aposta per la prevenció de la violència a l’esport escolar
14 de febrer 2018

![](/media/tb4insw4/81-img_5873_cuerpo.jpg)  
  

Hui, dimecres 14 de febrer, s’ha presentat el programa d’Accions de Prevenció de la Violència a l’Esport Escolar. La presentació ha tingut lloc a la sala d’audiovisuals del pavelló esportiu Internuclis, i hi han assistit el regidor d’Esports, Miguel Chover, i el coordinador de les escoles esportives, Manolo Ripollés.

Este és un programa impulsat pel departament d’Esports de l’Ajuntament de Sagunt amb la col·laboració de l’associació Rol-Kirol (Vitòria). L’objectiu de les activitats que s'englobaran al programa és el de conscienciar sobre la violència a l’esport i, a més, oferir coneixements sobre mesures d’actuació. Este programa finalitzarà el 25 de maig.

El programa s’inicia el pròxim divendres, 16 de febrer a les 18.00 h, amb una activitat de Word Café i Gincana esportiva al gimnàs covert del poliesportiu d’Internuclis. El Word Café reunirà a diversos grups involucrats en la pràctica esportiva: joves esportistes, pares, àrbitres, esportistes d’elit, tècnics i periodistes, entre altres. En paraules de Miguel Chover, esta part consistirà a **“parlar, dialogar, debatre sobre l’esport”,** ja que cada grup oferirà els seus punts de vista. A continuació hi haurà una gimcana on **“els esportistes veuran quina és la seua relació amb cadascú dels agents de l’esport”.** A esta gimcana també participaran els grups del Word Café, que seran unes 10 persones per grup.

Més avant, els dies 27 de març, 24 d’abril i 10 de maig, es realitzaran tallers de formació per a coordinadors, on s’ensenyarà a tractar amb situacions de violència a l’esport escolar, ja que, com apunta el regidor d’esports: **“hi ha monitors que no acaben d’entendre el seu paper a l’esport”**. Per a finalitzar el programa, el 25 de maig es realitzarà la festa de clausura amb el lema “La Prevenció de la Violència a l’Esport”, en la que participaran vora 1.700 alumnes de les escoles esportives municipals. El regidor d’Esports, ha declarat que **“no hi ha millor medicina que la prevenció”,** i per això s’impulsa tan decididament este programa.

Des del departament d’Esports de l’Ajuntament de Sagunt s’ha volgut donar una remarcada importància a este tipus d’iniciatives. El fet que es facen activitats com la gimcana ajudarà, en paraules de Chover, a **“recrear un entorn esportiu i veure possibles accions antiesportives i comportaments contra estes actituds”.** D'entre les mesures que s’exposaran al programa, es poden avançar el “minut zero” o el “tercer temps”: accions que es realitzen abans i després del partit, respectivament, que consistixen a reunir als pares dels jugadors, i als jugadors, i berenar o esmorzar amb la finalitat d'eliminar tensions i fomentar la germanor.​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-aposta-per-la-prevencio-de-la-violencia-a-l-esport-escolar/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-aposta-per-la-prevencio-de-la-violencia-a-l-esport-escolar/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-aposta-per-la-prevencio-de-la-violencia-a-l-esport-escolar/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-aposta-per-la-prevencio-de-la-violencia-a-l-esport-escolar/)